**PRIFYSGOL BANGOR**

**YSGOLORIAETH FYNEDIAD 2020 CYMRAEG (MAMIAITH)**

**AMSER: 2 AWR**

Atebwch y **DDAU** gwestiwn (1 awr yr un).

1. Ymatebwch i **UN** o'r cerddi canlynol, gan lunio sylwadau ar ei chynnwys a’i chrefft. Ceir geirfa ar y diwedd yn y ddau achos i’ch helpu.

(a)

Dafi Thomas

1 ’Roedd silt a phridd y Somme

 wedi mynnu sticio, hen grystio ar ei groen.

 Modfeddai ceos coch y ffosydd

 yn gramennau o’i ruddiau drwy ei wallt;

5 cripio’n frych o’i ddwylo i’w freichiau;

 llusgo’n gyfyngder o’i fferau

 i fyny i lynu wrth ei benliniau.

 ’Roedd wastad yn rhwym

 yn eu mwd a’u clai, ni fedrai fynd

10 yr un troedfedd yn rhydd;

 yn gwbl rydd o hen gorsydd ei gorff

 allan i’r heulwen a’r tir glas am ennyd.

 Na, ’roedd yn sownd ym mhriddyn y Somme.

 Nid henaint annwyl

15 oedd dioddefaint ei henaint ef;

 nid henaint tyner

 a fedrai gofio’n braf am hafau

 a hen hydrefau ar gaeau gwyrdd.

 Coesau a llygaid

20 yn crino o’r llaid dros y lle

 oedd ei go’ ef am y dyddiau gynt

 ar ddechrau’r ganrif, y cyrff ifainc

 a bryfedai’n y gors fel briwfwyd neu gig.

 Ac âi ei haint leidiog yntau

25 yn wrid du, yn aml, yng ngwawr tân

 y gegin; oedd, ’roedd yntau’n crino –

 gwrid du yn gwaedu i gyd

 a’r gwaed yn aros ym mhyllau’r ffosydd;

 y gwaed du ymysg y tân

30 a Phéronne y galon yn llosgi o hyd. **…/Trosodd**

 Henaint dewr oedd ei henaint ef;

 dewr ei grwydr mewn daear o grach;

 dewr, nes dod i waelod y ffos olaf

 un hwyr ddeng mlynedd yn ôl.

35 Yno, o’r diwedd, fe’i tynnwyd

 i lawr i’w dyfnder gan y mwd concwerus;

 gorwedd fel y celanedd moel hynny

 a welodd yn sownd yng ngholuddion y Somme

 ym more’r ganrif, hen ganrif y gwaed.

**Geirfa**

**1 silt** haenen o dywod mân neu glai, yn aml ar waelod afon neu lyn.

**1 y Somme** un o frwydrau mwyaf erchyll y Rhyfel Byd Cyntaf.

**4 cramennau** ffurf luosog ‘cramen’ = crachen; clefyd crachennog ar y croen.

**5 brych** ysmotiog, â brychau ar y croen.

**23 pryfedai** pryfedu = magu cynrhon, mynd yn llawn cynrhon.

**23 briwfwyd** cig wedi ei rwygo / ei falu’n fân.

**24 lleidiog** yn llawn llaid neu fwd.

**30 Péronne** tref yn nyffryn afon Somme, lleoliad y frwydr y cyfeirir ati yn ll. 1.

**32 crach** cramennau sy’n tyfu ar glwyf neu friw.

**37 celanedd** ffurf luosog ‘celain’ = corff marw.

**38 coluddion** ffurf luosog ‘coludd’ = perfedd / rhan fewnol.

(b)

 Cywydd Croeso

[i] Eisteddfod Genedlaethol Eryri a’r Cyffiniau 2005

1 Mae gwledd o groeso heddiw

 ond croeso dan amod yw:

 croeso bro sy’n mynd am bris,

 croeso dan forthwyl creisis.

5 Wrth yr awr syrth Eryri,

 wrth yr awr y’i gwerthir hi.

 Ofer yw cynnal prifwyl,

 ofer dal i gynnal gŵyl

 o gerdd a chyngerdd a chân

10 tra’r llif yn bwyta’r llwyfan.

 Ofer yw rhygnu hefyd

 am hil sydd yma o hyd.

 Nid un Awst yw ein hystyr,

 nid yw bod am ddathliad byr **…/Trosodd**

15 yn Gymry, Cymry i’r carn,

 namyn tafod mewn tafarn.

 Byw brwydr bob awr ydyw

 brwydr fawr ein bryd ar fyw.

 Rhaid i ŵyl ysbrydoli

20 a thynhau’n gwarchodaeth ni

 wrth rwymau’r oesau a aeth

 yn Eryri’n harwriaeth.

 Hyn yw her ein hamser ni,

 hyn yw’r her yn Eryri.

25 Mae gwledd o groeso heddiw

 ond croeso dan amod yw:

 amod ein bod, bedwar ban,

 yn rhwystro llifio’r llwyfan.

 Da chi, dewch, ac wedi’ch dod

30 ewch ymaith dan eich amod.

**Geirfa**

**2 dan amod** ar amod, yn amodol ar rywbeth.

**5 syrth** [y] mae [Eryri’n] syrthio.

**10 tra’r llif** tra mae’r llif . . .

**11 rhygnu** ailadrodd hyd syrffed, dweud eto ac eto mewn modd diflas.

**12 hil** cenedl, llinach.

**16 namyn** [yn ddim] ond.

**18 ein bryd ar** ein dymuniad i.

**20 gwarchodaeth** gofal, amddiffyniad.

**21 rhwymau** ffurf luosog ‘rhwym’ = peth sy’n clymu neu’n dal ynghyd.

2. Pa un **NEU** ddau destun gosod ar eich cwrs Cymraeg yn ystod y ddwy flynedd ddiwethaf sydd wedi gwneud argraff arbennig arnoch? Esboniwch eich dewis.